Tisztelt Igazgató Úr!

 Nagy örömmel tölt el, hogy a Csongor és Tünde akár az ország második legnagyobb színpadján, a Győri Nemzeti Színházban is végre megrendezésre kerülhet!

 Tudom, a mai fiatalok meglehetősen kritikusak a kötelező olvasmányokkal szemben, de épp ezért ajánlom figyelmébe a művem: úgy vélem, egy jó rendezés csodákra képes és megfoghatja a mai fiatalságot. Meg kell valljam, bár számtalanszor került bemutatásra, megannyiszor láttam ugyanazt megjeleníteni színpadon, pár apró változtatással, ami sajnos előbb vagy utóbb a darab közhellyé válását eredményezné. Ezen szeretnék most változtatni.

 Nem szeretném, ha bárkit megtévesztene első olvasásra. Több ez, mint mese, többről szól, mint földöntúli szerelem. Bár bonyolultnak gondolhatják, a karakterfejlődések végtelenül egyszerűek és logikusak. A két főszereplő kivételével mindenkinek erős jellemet adtam. Nincsenek megingásaik, makacsok és végtelenül hisznek a saját igazukban. Csongor és Tünde kivétel. A két lény közel áll hozzánk, egyszerű emberekhez. Két fiatal, akik szívében tiszta szerelem gyúlt. Testiség nélküli, csókban kiteljesedő, szűzi érzések, kételyek és nehézségek uralják a személyiségüket. A darab végére mindketten változnak – így lelhetnek egymásra. Persze nem gondolom, hogy ez a tény elegendő lenne többszáz diák érdeklődésének felkeltésére. Sok múlik a szereplőválasztáson s a rendezésen. Ha engem kérdeznek, Csongor és Tünde megjelenése legyen letisztult, egyszerű, hogy mindenki magáénak érezhesse. Persze, nem vonom kétségbe, a 21. századi hölgyek szimpátiáját jelentősen növelné, ha Csongor reprezentatív megjelenése érdekében összeállítanának egy remek edzéstervet, hogy hasznosíthassák a test matematikai látványosságait. Javasolnám továbbá, hogy éljenek a modern technikával, hiszen melyik fiatalt ne kötné le egy szikrázó csillagboltozat vagy csigalépcsős emelvény. Pusztán arra kell figyelni, ne a díszlet, a színész legyen középpontban és a nézőnek ne jusson eszébe egy számára nem túl érdekfeszítő monológ alatt az aprólékos díszletet fixírozni. A forgószínpad segítségével a változások is zökkenőmentesen folyhatnak, az átállások csak két-három másodpercet vennének igénybe. Továbbá az olvasódráma nehézségeit áthidalván csökkenthetnénk a keresztnevekre alapozott párbeszédek indokolatlan mennyiségét, elkerülvén ezzel a két név elbagatelizálását. A darab komoly, csak mesébe csomagolva. Gondolkodásra késztet és folyamatos figyelemre, úgy vélem az ördögök jelenetei azok, ahol a néző kicsit kikapcsolhat és nevethet, ezekből igyekezném a lehető legszórakoztatóbbat kihozni.

 Remélem, levelemmel felkeltettem érdeklődésüket, és megfontolják a darab repertoárra tűzését.

Tisztelettel: Vörösmarty Mihály